**Gen. 4:16-5:32**

**“Twee mense en die Seun van die Mens tussin-in.”**

*Andries Burger, GK Pinetown, 21 Julie 2019*

Kinders **OPNEEM**

Ons hervat vanoggend die reeks uit die eerste 11 hoofstukke Genesis, wat die fondasie lê van alles wat God verder in die Bybel, sy Woord bekend maak.

H1. God het alles wat sigbaar is en wat onsigbaar is uit niks gemaak. Sonder om bekend te maak hoe Hy dit gedoen het, leer Hy duidelik dat Hy absoluut in beheer was en dat alles op sy Woord tot stand gekom het.

Die aarde en die see en die lug met alles daarin en daarop, die hemelliggame wat ver meer is as wat ons ooit kan begryp – alles sing van sy almag en sy majesteit.

H2. God het self die mens gemaak om die volkome liefdesverhouding wat die drie-enige God in Homself het, te ken en met Hom daarin te leef.

Hy het die mens na sy beeld gemaak as sy verteenwoordiger, man en vrou saam as een voor Hom.

H3. Ag, en toe die mens kon kies om God te glo en Hom te gehoorsaam, toe wil ons soos God wees en laat ons verlei deur die duiwel.

God sou daar-en-dan ŉ einde aan die mens kon maak, maar Hy het nie. Sy liefde vir sy skepsels wys duidelik in sy belofte dat daar eendag uit die vrou se nageslag iemand sal kom wat die duiwel sal oorwin.

Die gevolg is steeds afgryslik – die mens word uit die paradys verdryf, die verhouding met God en tussen mense is aan skerwe, die mens sterf ŉ ewige geestelike dood en die liggaamlike dood wag om die draai.

Maar die genade is wonderlik – d alk onthou jy nog die verrassing dat toe Adam sy vrou Eva noem, toe is dit eintlik ŉ Geloofsbelydenis van die Here se belofte van lewe deur haar?

H4. Die vreugde toe Kain gebore is en die verwagting dat hy die een is wat die slang se kop sal vermorsel.

Maar dan die skokkende teleurstelling van Kain wat uit sy bose hart sy broer doodslaan – Eva het gedink hy gaan die lewe herstel maar hy vermoor sy broer.

Die Here maak van hom ŉ swerwer sonder tuiste – en tóg die genade van God, Hy beskerm Kain sodat ander hom nie sal doodmaak nie. Hy gee die belofte dat, *“Wie vir Kain vermoor, sal sewe maal gestraf word.”*

Maar wat van die belofte van die Een wat sou kom? As ons nie reeds die res van God se openbaring geken het nie, sou ons met reg nou in spanning sit.

**<< Lees Gen. 4:16-5:32>>**

In hierdie gedeelte is daar veral twee vrae waarby mense vashaak en waaroor hulle koppe stamp. Mense wat nie die Bybel glo nie gebruik dit as ŉ goedkoop manier om die gesag van die Bybel verdag te maak. Die hartseerste is dat dit dinge is wat nie sentraal is vir die doel waarvoor die Bybel geskryf is nie.

Ek hoef daarom eintlik niks daaroor te sê nie. Ingeval jy egter daarmee te doen kry deel ek tog ietsie daaroor:

v.17: Waar sou Kain ŉ vrou vandaan gekry? Jy sou dieselfde kon vra van Set...

Dit is nie onbelangrik nie want sonder ŉ vrou was daar geen nageslag nie, maar dis nie die fokus van die gedeelte nie en daarom sê die Bybel nie.

Die mees algemene aanvaarding is dat dit een van Adam en Eva se ander kinders moes gewees het – ŉ suster van Kain. Later, toe God sy wet gegee het, was dit nie meer vir Hom aanvaarbaar nie, maar dit is die mees aanvaarbare logiese gevolgtrekking. Adam en Eva het nog ander seuns en dogters gehad (5:4)

*(As jy 930 jaar oud word het jy sekerlik genoeg tyd vir heelparty ander kinders...)*

As jy erg hiervan verskil – dis OK, dit is nie belangrik genoeg vir ons om oor vas te haak nie.

v. 17: God het van Adam ŉ swerwer gemaak, maar nou bou hy ŉ stad?

Ja, dis wat daar staan. Daar staan nie dat hy die stad klaar gebou of daarin gebly het nie. Verder moet ons nie dink aan ŉ stad soos Durban, of Jerusalem nie. Dalk net ŉ paar hutte met ŉ grondwal rondom...

Hoofstuk 5: Het die mense regtig so oud geword?

Dit klink nie meer moontlik vir ons wat in ons tyd vasgevang is met ons eie slimmigheid nie. Tog kan dit wees – buite Bybelse dokumente uit Mesopotamië beweer dat mense voor die vloed nog baie ouer geword het as wat hier in Genesis staan.

Ek dink ons moet die Bybel maar vat soos wat dit hier staan, ons moet onthou dat die klimaat voor die vloed heel waarskynlik baie anders was as nou.

As jy erg daarvan verskil – dis OK, dit is nie belangrik vir die boodskap wat die Bybel wil oordra nie.

Wat is die boodskap van hierdie gedeelte?

Ons kry hier die beskrywing van twee samelewings en die rede waarom hulle verskil.

Twee groepe mense wat verskil in hoe hulle lewe, wat hulle doen by partytjies, op en langs die sportveld, by die skool, saam met hulle familie en die gesin...

Die eerste is die nageslag van Kain.

Dit lyk asof dit goed gaan –

party se name het selfs ŉ verwysing na God – die “el” van Meguja-el en Metusa-el.

Daar is voortuitgang in hulle kultuur – hulle bou stede, hulle boer met vee, hulle maak musiek instrumente, hulle werk met koper en yster.

Maar kyk en luister na Lameg, die sewende na Adam... en dan kom die waarheid uit die krake na vore...

Anders as God se instelling neem hy nie net een vrou nie, nee Lameg wil meer hê – hy vat twee...

Vir hom is dit nie goed genoeg dat God straf uitdeel vir onreg nie, nee Lameg sal self!

Vir hom is God se beskerming aan Adam van “sewe maal” die sonde wreek nie goed genoeg nie, Lameg sal self en baie beter as God wraak neem – “sewe-en-sewentig maal”.

In Lameg leer ons hierdie samelewing ken –

soos Kain steeds boos in die hart en in opstand teen God – sélf sorg en béter sorg as wat God sou.

Hulle is selfvoldaan en hoogmoedig.

Hulle het God nie nodig nie, hulle sal self baie beter regkom –

so dink en leef hulle.

Dit klink nogal bekend, nie waar nie? Is dit nie wat ons ook maar beleef nie?

Reg en verkeerd word vandag ook nie meer deur God se Woord bepaal nie.

Nie net daar ver nie, ook hier in Suid-Afrika is dit asof daar ŉ gees van selfverheffende goddeloosheid los is.

Dit word belaglik gemaak wanneer iemand die Bybel as vaste en sekere norm wil gebruik. Vooruitgang is nou om die Bybel nie te ernstig op te neem nie, want dit word nie meer as God se onfeilbare Woord aanvaar nie. Nee, selfs party mense wat hulleself nog “kerk” noem reken die Bybel is “mense se woorde oor God” en nie meer “God se Woord vir mense” nie. Daarom kan en behoort jy maar jou eie interpretasie daarvan maak soos dit vir jou pas.

Die norme wat God gee vir lewe is nie meer vas nie – derduisende moorde word jaarliks gepleeg op ongebore babas en dit is aanvaarbaar.

God se norm dat seksuele verhouding net binne die verbond van een man en een vrou hoort, is lankal nie meer aanvaarbaar nie – voor die huwelik, buite die huwelik, selfde geslag – dit is alles aanvaarbaar soos dit vir jou sou pas.

So kan ek aanhou... laat maar jou gedagtes gaan...

Die tweede samelewing vind ons in die nageslag van Set.

Hierdie is die samelewing wat aan God en sy beloftes vashou. As Lameg sy seun Noag noem hoor mens nog duidelik die erkenning dat hulle swaarkry God se straf op hulle sonde is, en jy hoor die versugting na uitkoms, “hierdie seun sal ons opbeur...”

Maar soos ons die goddelose samelewing in Lameg, die 7de na Adam leer ken het, so leer ons hierdie samelewing ook ken deur die 7de geslag na Adam – Henog.

Henog wat “met God gewandel” het, wat “naby God geleef” het.

Dit beteken dat hy in ŉ persoonlike intieme verhouding met God gelewe het.

Ons leer meer van hom uit Heb. 11:5-6, *“5Omdat Henog geglo het, is hy weggeneem sonder dat hy gesterf het, en hy was nêrens te vind nie, omdat God hom weggeneem het. Van hom word getuig dat hy, voordat hy weggeneem is, geleef het soos God dit wou.* ***6****As 'n mens nie glo nie, is dit onmoontlik om te doen wat God wil. Wie tot God nader, moet glo dat Hy bestaan en dat Hy dié wat Hom soek, beloon.*

Wat het Henog geglo sou jy kon vra?

Lees saam uit Judas 1:14-15, *”14 … Hy het gesê: “Kyk, die Here kom met sy duisende heilige engele 15en Hy sal oor almal oordeel. Hy sal al die goddeloses, al die sondaars straf oor al die goddelose dinge wat hulle in hulle goddeloosheid gedoen het, en oor al die lasterlike dinge wat hulle teen Hom gesê het.”*

Hoor jy die kontras met Lameg, Henog praat nie van homself en hoe Hy vir reg en geregtigheid gaan optree nie, selfs nie eers hoe hy vir God se eer sal opstaan nie, Nee, God sal... God sal...

En dan maak wys God deur Henog die hoop aan almal in hierdie samelewing wat op God fokus – die verlossing om weer by God te wees, dadelik, heeltemal, ewig...

God neem Henog lewendig in die hemel op – soos wat jy eeue later met Elia sou doen...

Daar is bonatuurlike uitkoms by die Here vir die wat op Hom vertrou...

So moet dit vandag wees vir almal wat waarlik hulleself prysgee in hulle navolging van Christus – om met God te wandel, naby Hom te wees in ŉ intiem persoonlike verhouding, altyd bewys van sy teenwoordigheid. So moet dit wees vir ons wat hier bymekaar is as gemeente, as liggaam van Christus.

Nie op ons self gefokus nie, maar op God. Nie self vergeld nie, maar die straf oorlaat aan God.

Nie soos Lameg van Kain self sewe-en-sewentig keer wraak neem nie, maar sewe maal sewentig keer vergewe soos Jesus ons leer in Mat. 18:22

Twee nageslagte teenoor mekaar, twee samelewings teenoor mekaar...

Destyds nog voor die sondvloed, maar vandag nog steeds...

In een van sy boeke skryf die ou kerkvader Augustinus wat aan die begin van die 5de eeu geleef het, dat

die “aardse” samelewing gevorm is deur hulle liefde vir hulleself, soveel selfliefde dat hulle God minag;

en daarteenoor die hemelse samelewing wat gevorm is deur die liefde van God, soveel Godsliefde van hulle hulleself minag.

En verder, dat die aardse samelewing bestem is om te verdwyn in die ewige straf van God,

teenoor die hemelse samelewing vir ewig geseënd in God se teenwoordigheid sal lewe

Nou moet ons nie dink dat Set se nageslag die “sonder sonde” deel is van Adam se familie nie. En dat ons maar net soos hulle moet wees nie.

Kyk mooi na die kontras tussen Adam wat na die beeld van God gemaak is (v.1), maar Set na die beeld van Adam (v.3).

Set is dus steeds beeld van God soos Adam, maar daarmee soos Adam ŉ beeld verwronge deur die sonde.

Wat is dit wat hierdie verskil tussen ewige dood en ewige lewe veroorsaak? Tussen die Lameg selfvoldane God-minagtende samelewing en die Henog Afhanklike God‑vererende samelewing?

Twee dinge in die teks wys dit uit,

Eerstens die verandering in Eva se gesindheid:

Toe Kain gebore is toe roep sy uit van háár prestasie waarmee God darem gehelp het, “*Ek het ŉ man in die wêreld gebring met die hulp van God!”* (Gen. 4:1)

Maar toe Set gebore word toe is daar ŉ ander gesindheid, *“God het vir my ŉ ander kind gegee...”* (Gen. 4:25). Niks meer “ek...” nie, maar net “God...”.

Die tweede is die deurslaggewende.

Wat bring die verandering tussen ŉ goddelose samelewing en ŉ Godvresende samelewing?

Wat bring die verandering tussen ŉ samelewing, ŉ familie, ŉ huisgesin, ŉ gemeente wat dit van die ewige dood sonder God laat oorgaan na die ewige heerlikheid in vrede by God self?

Gen. 4:26 c, *“In daardie tyd het die mense begin om die Naam van die Here aan te roep.”*

Hulle het God nog nie geken soos ons Hom ken uit sy Woord nie.

Hulle het Hom nog nie “Yawhe” en Jesus Christus genoem nie, hulle het nog nie geweet dat Hy sal sterf aan ŉ kruis en dat Hy uit die dood sal opstaan om hulle te red van die duiwel en die gevolge van die sonde nie, hulle het nog nie geweet dat Hy God self sou wees nie...

Hulle het egter dieselfde “gewonde slangkop vermorselaar” aanbid as ek en jy – en nie net elkeen in sy eie alleenheid nie, hier begin hulle dit saam doen.

Dit is nie Set en sy nageslag self wat die verskil gemaak het nie,

dit was die Almagtige God wat hulle aanbid het.

In watter samelewing lewe jy en jou gesin?

Die aardse of wêreldse samelewing lyk baie aantreklik en dit gaan selfs voorspoedig daar. Hulle gaan vooruit, hulle staan op vir hulle regte, hulle doen wat hulle self dink is reg en goed – hulle het totale vryheid...

Maar hulle einde is seker – as jy God verwerp gee Hy jou presies wat jy soek – ŉ ewigheid weg van Hom. En dan is die ontnugtering te laat...

Die hemelse samelewing kry meestal maar swaar aan hierdie kant van die graf.

Dit is ŉ samelewing van ‘die minste wees’ wat opoffering ken, wat onreg verduur met liefdevolle vergifnis. Wat eie voorkeure en begeertes en gerief en selfs lewe prysgee...

Maar nie mismoedigheid nie, vol blydskap en vreugde – want ook hierdie samelewing se einde is seker – ewig in vrede en heerlikheid by God...

Wil jy die hemelse samelewing lewe en bly lewe?

Alles begin by die geloof dat Jesus Christus reeds die slang se kop vermorsel het en dat elkeen wat in Hom glo deel kry aan sy oorwinning.

En omdat jy dan daaraan deel het, daarom wil jy en kan jy nie meer lewe soos Kain se Lameg nie.

Omdat jy deur geloof deel kry aan Jesus se oorwinning lewe jy soos een wat daaraan deel het – soos ŉ kind van God in die hemelse samelewing.

Glo in Jesus Christus en roep Hom aan, aanbid Hom, vereer Hom,

wandel met Hom, lewe naby Hom.

Amen